### Beslutning

Jacobine Poulsen, Alma Toft, Alma Larsen, Werner Jakobsen og Kirsten Andreasen kunne henholde sig til Magistratsafdelingen for Teknik og Miljøs udtalelse af 7. februar 2019 i overensstemmelse med Magistratens anbefaling.

Mathias Pedersen og Jens Henriksen kunne henholde sig til Enhedslistens oprindelige forslag.

Beslutning:
 Der indrømmes gratis husleje for leje af Det gamle Gasværk, Byleddet 2, Brabrand. Til foreningen Forsamlingshusets venner.
 Subsidiært; forærer kommunen huset til foreningen.

 Baggrund:
 Der er stor forskel på hvordan kommune behandler de foreninger der på frivillig baggrund, driver kultur og aktivitets huse rundt i kommunen.
 I Brabrand drives ”et sådan hus” på et meget højt niveau, med en meget stor diversitet af kulturelle aktiviteter, men det kan blive endnu bedre og en husleje fritagelse kan kædes sammen med et højere aktivitets niveau og/eller at huset kan være et aktiv i bidrag til en beskæftigelses indsats, for nogle af dem der er længst fra arbejdsmarkedet.
 I Enhedslisten kan vi forestille os at der bliver ansat personer på skånejob, eller mini fleksjob og eller personer der er i fare for at falde for 225 timers reglen.
 Men først og fremmest står huset overfor nogle vedligeholdelsesudgifter, som kan gøre huset dyrt for fremtidens brugere.
 Se vedlagte bilag.

### Sagens forløb

20-06-2018 [adresse]
Sagens behandling blev udsat i byrådets møde den 20. juni 2018.
 22-08-2018 Aarhus Byråd
Fremsendes til Magistratsafdelingen for Teknik og Miljø til udtalelse, jf. byrådets vedtagelse i mødet den 22. august 2018 om magistratsbehandling af forslaget.

 Sagen bedes tilbagesendt byrådet via Magistraten.
 07-02-2019 Teknik og Miljø

Konklusion

Enhedslisten har stillet forslag til Byrådet om, at der 1) indrømmes gratis husleje for leje af Det gamle Gasværk, Byleddet 2, Brabrand, til foreningen Forsamlingshusets venner. 2) Subsidiært; forærer kommunen huset til foreningen.

[adresse], Byleddet 2 C i Brabrand ejes og administreres af Teknik og Miljø. Teknik og Miljø har i 2018 en lejeindtægt på 136.000,- kr., og et tilsvarende indtægtskrav, som skal præsteres.

Teknik og Miljø har derfor – både i nuværende og sidste byrådsperiode – orienteret foreningen om, at Teknik og Miljø ikke kan stille bygningen gratis til rådighed.

Igennem årene er bygningerne blevet sat i stand, dels ved foreningens og fondes midler og dels ved tilskud fra Teknik og Miljø.

I lejeperiodens første to et halvt år blev der ikke betalt lejeafgift. I 2009 blev Gasværket givet et ændret opsigelsesvarsel fra udlejers side, fra et år og til tre år, på baggrund af lejers ønske om nyt tag og udnyttelse af 1. salen til helårsbrug.

Teknik og Miljø kan således udleje på vilkår, der tager hensyn til anvendelsen, hvilket er tilfældet her. Det er imidlertid ikke Teknik og Miljøs opgave at yde støtte til kultur- og medborgerhuset.

Skal lokalerne stilles gratis til rådighed eller foræres væk, bør det bero på en byrådsbeslutning, herunder beslutning om finansiering.

Kultur og Borgerservice har oplyst, at der pt. er 6 beboerhuse i kommunen, som på baggrund af tidligere byrådsbeslutninger herom får støtte. De nuværende 6 beboerhuse har til huse i både kommunalt og privat ejede bygninger. I kommunalt ejede bygninger finansieres forbrug og forsikringer, mens der i private huse gives tilskud til husleje og forbrug. Ønsker byrådet at udvidet antallet af beboerhuset, skal der afsættes de nødvendige midler hertil.

Magistratsafdelingernes samarbejde med beboerhuse i øvrigt, er beskrevet i et svar på Enhedslistens 10-dages forespørgsel om emnet, som kan læses her - https://aarhus.dk/demokrati/politik/byraadet/spoergsmaal-fra-byraadets-medlemmer-i-2018/enhedslisten/kulturhuse/

Teknik og Miljø er endvidere blevet kontaktet af Foreningen Elværket Åbyhøj, som beder om, at vedlagte brev, med foreningens kommentarer ifm. behandlingen af sagen på byrådsmødet den 22. august 2018, fremgår som bilag i sagen.

Vedlagt udtalelsen er følgende bilag: Brev fra Foreningen Elværket Åbyhøj

 21-02-2019 Borgmesterens Afdeling påtegning

Fremsendes til Magistraten.

Borgmesterens Afdeling har ingen bemærkninger til Magistratsafdelingen for Teknik og Miljøs udtalelse af 7. februar 2019.

 25-02-2019 Magistraten

[adresse] under henvisning til Magistratsafdelingen for Teknik og Miljøs udtalelse af 7. februar 2019, som Magistraten kan henholde sig til.

Paul Krogh henholder sig til Enhedslistens oprindelige forslag.

En mere generel drøftelse bør ske i forbindelse med budgetdrøftelserne.

Rådmand Troels Mogensen var forhindret i at deltage i sagens behandling.

 06-03-2019 [adresse]
Fremsendes til Teknisk Udvalg til behandling i henhold til beslutning i byrådets møde den 6. marts 2019.
 10-04-2019 Teknisk Udvalg

Jacobine Poulsen, Alma Toft, Alma Larsen, Werner Jakobsen og Kirsten Andreasen kunne henholde sig til Magistratsafdelingen for Teknik og Miljøs udtalelse af 7. februar 2019 i overensstemmelse med Magistratens anbefaling.

Mathias Pedersen og Jens Henriksen kunne henholde sig til Enhedslistens oprindelige forslag.